OBH 10607/1997.
Az állampolgári jogok országgyűlési biztosának jelentése
Előadó: dr.Kiss László

Az eljárás megindulása:
	A Békés megyei Hírlap 1997. december 11-i számában hírt adott arról, hogy K. Attila 37 éves fogvatartott, félpengés zsilettpengével öngyilkosságot követett el a békéscsabai központi fogda mosdójában. 
	 Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján hivatalból vizsgálatot rendeltem el az esetleges alkotmányos visszásság megállapítása érdekében.

Érintett alkotmányos jog:
Élethez, testi épséghez való jog (Alk. 54 .§ (1)bek. )

Alkalmazott jogszabályok:
1994. évi XXXIV. törvény a Rendőrségről
18. § (2) A Rendőrség gondoskodik a fogvatartott elhelyezéséről, a fogvatartás miatt bekövetkezhető egészségkárosodás megelőzéséhez szükséges ellátásáról. A sérült, beteg vagy más okból sürgős orvosi ellátásra szoruló fogvatartottat orvosi ellátásban kell részesíteni.
(3) A fogvatartott jogait csak annyiban lehet korlátozni, amennyiben az a szökés vagy elrejtőzés, a bizonyítási eszközök megváltoztatásának vagy megsemmisítésének megakadályozását, újabb bűncselekmény elkövetésének megelőzését, illetőleg az őrzés biztonságát, a fogda rendjének megtartását szolgálja.

19/1995. (XII. 13.) BM rendelet a rendőrségi fogdák rendjéről
A Rendőrségről szóló 1994. évi XXXIV. törvény (a továbbiakban: Rtv.) 101. §-a (1) bekezdésének c) pontjában, továbbá a büntetések és intézkedések végrehajtásáról szóló 1979. évi 11. törvényerejű rendelet (a továbbiakban: bv. tvr.) 127. §-ában foglalt felhatalmazás alapján, az igazságügyminiszterrel és a legfőbb ügyésszel egyetértésben a következőket rendelem el:
10. § A fogvatartott jogosult az e rendelet mellékletében felsorolt tárgyakat magánál tartani. Ha e tárgyakkal rendkívüli eseménynek minősülő cselekményt (20. §) követ el, vagy kísérel meg, akkor ezeket a további fogvatartás során letétként kell kezelni, és használatra kiadni kizárólag felügyelet mellett lehet.
20. § Fogdai rendkívüli esemény a fogvatartást érintő természeti katasztrófa, továbbá minden olyan esemény, tevékenység vagy mulasztás, amely a fogvatartott, a fogdaőrség, az ellenőrző életét, testi épségét, egészségét, a fogda rendjét, az őrzésbiztonságot sérti vagy súlyosan veszélyezteti, így különösen:
f) a fogvatartott öngyilkossági kísérlete vagy szándékos egészségkárosítása,
21. § (1) A fogdai rendkívüli eseményt a fogvatartásért felelős köteles kivizsgáltatni, és haladéktalanul jelenteni a büntetés-végrehajtási felügyeleti ügyésznek.
32. § (2) A fogdaőrök kötelesek a zárkában elhelyezett fogvatartottak viselkedését 20 percenként ellenőrizni a betekintő sávon keresztül. Gyakrabban - szükség esetén folyamatosan - kötelesek ellenőrizni azokat a fogvatartottakat, akik rendkívüli cselekményt követtek el, vagy akikről viselkedésük alapján a rendkívüli cselekmény elkövetése alaposan feltehető.

Melléklet a 19/1995. (XII. 13.) BM rendelethez
A fogvatartott birtokában tartható tárgyak
1. Tisztasági felszerelések: tisztálkodási eszközök (pl. szappan, fésű, hintőpor, krém, sampon), fogápolási eszközök, izzadásgátló szerek (kivéve: hajtógázzal töltött palack, pumpával működő dezodor), körömápolási cikkek, körömcsipesz (olló kivételével), ruha- és cipőápolási eszközök, varrókészlet, törülköző, zsebkendő, mosó- és öblítőszerek (mosás idején, egyébként zárkán kívül személyenként elkülönítve tárolva), borotvahab, ún. félpengés borotva, elemes borotva (borotválkozás idején, egyébként a zárkán kívül tárolva), vatta, tampon, egészségügyi betét, hajcsavarók és csipeszek, hajháló, zuhanysapka.

2/1997. (ÜK. 1998/1.) LÜ h. körlevél a büntetés-végrehajtási intézetben és a rendőrségi fogdában bekövetkezett rendkívüli és egyéb eseményekkel kapcsolatos jelentéstételi kötelezettségről
1. A módosított 1/1990. Legf. Ü. utasítás 22. § (1) bekezdése szerint az ügyésznek a bv. intézetben és a rendőrségi fogdában lezajlott minden jelentős rendkívüli eseményt jelentenie kell a Legfőbb Ügyészségnek.
1997. október 1. napján lépett hatályba az IM büntetés-végrehajtás országos parancsnokának 0152/1997. (IK. Bv. Mell. 9.) OP intézkedése a rendkívüli és egyéb események jelentésének szabályozásáról. Az intézkedés 3. pontja értelmében a fogva tartással kapcsolatos rendkívüli és egyéb eseményeket [OP intézkedés melléklet I. Fejezet 1. f)-g) pont; II. Fejezet; III. Fejezet 2. pont; IV. Fejezet 5-7. pont] a bv. szerv köteles haladéktalanul jelenteni a büntetés-végrehajtás törvényességi felügyeletét ellátó ügyésznek.
A rendőrségi fogdák rendjéről szóló, módosított 19/1995. (XII. 13.) BM rendelet 21. § (1) bekezdése alapján a fogdai rendkívüli eseményt a fogva tartásért felelős köteles kivizsgáltatni és haladéktalanul jelenteni a büntetés-végrehajtási felügyeleti ügyésznek.
2. Ha a főügyészség az előzőek szerinti rendkívüli és egyéb eseményekről értesül, az ügyész a következő esetekben köteles - az 1/1990. Legf. Ü. utasítás 22. § (2) bekezdése szerinti tartalmú - írásbeli jelentést tenni a Legfőbb Ügyészség Büntetőbírósági Főosztálya Büntetés-végrehajtási Felügyeleti Osztályának:
- OP intézkedés melléklet I. Fejezet 1. g) pont;
- II. Fejezet 1. pontjában szereplő esetekben az  l) és az  m) pontok kivételével;
- II. Fejezet 2. a)-c) pont;
- III. Fejezet 2. pont.
- II. Fejezet 1. a)-g) pont; j) pontból az öngyilkosság esetén; o) pont;
- III. Fejezet 2. pont.

A vizsgálat megállapításai:
	A Békés Megyei Rendőr-főkapitányságtól kapott tájékoztatás szerint K. Attila nagyszalontai lakos előzetes letartóztatásban volt a megyeszékhelyi központi fogdában. 1997. december 6-án a fogdában három rendőr teljesített szolgálatot. Reggel 9 óra 05 perc körüli időben K. A.-t zárkájából a fürdőhelyiségbe kísérték. A kisérő rendőr ellenőrizte a nála lévő tárgyakat, meggyőződött róla, hogy csak a törülközőt, szappant, egy tusfürdőt, borotvahabot és egy félpengés borotvát vitt be magával a tisztálkodásra. A kisérést végző K. Gy. r.törzsőrmester kb. 3-4 perccel később visszament a fürdőhelyiséghez, ellenőrizte a fürdő K. Attilát, de semmi gyanúsat nem tapasztalt. A fogdaparancsnok, Sz. B. r.őrmester ebben az időben a sétáltatóudvar ajtajában állt - felügyelve az ott tartózkodókat - de látta, amint K. Attilára rázárták az ajtót. Sz. B. ezután a házimunkással elment a napi kenyérmennyiséget átvenni. Amikor 3-4 perc múlva visszatért, látta, hogy kollégái a zárkafolyosón a zárkákba történő betekintéssel ellenőrzik a fogvatartottakat.  Ezen a napon a fogdában 22 személy volt elhelyezve.
	Sz. B. a sétálóudvar ajtaja előtt állt, amikor gyanússá vált számára a fürdőhelyiségből kiszűrődő zaj. A zuhany folyamatosan folyt, mintha nem állt volna alatta senki. Az ajtóhoz ment és a kémlelőnyíláson betekintve látta, hogy K. Attila arccal a kövezeten fekszik, a zuhanyozóhely előtt. Benyitott és egyidejűleg odakiáltott a kollégájának, majd együtt beléptek a zuhanyozóba. K. Attilát hanyatt fordították és látták, hogy mindkét karján, a könyökhajlatban vágások vannak. Ekkor 09 óra 20 perc volt. Egyikük megpróbált elsősegélyt nyújtani K. Attilának. Jelentették az eseményt az ügyeletes tisztnek és rohamkocsit kértek. Amikor a fogdaparancsnok visszaindult a fürdőhelyiséghez, már csengett a telefon, az ügyeletes utasította, hogy nyissa ki a kaput a mentők részére. A néhány perc múlva megérkező mentőorvos már csak a halál beálltát tudta megállapítani. 
	A Békéscsabai Rendőrkapitányság szemlebizottsága által megtartott halottszemle, majd a két nap múlva végrehajtott hatósági boncolás során megállapították, hogy az elhalt mindkét karján és a bal lábán a vénákat átvágta és emiatt elvérzett. Az öngyilkosságot a félpengés borotvából kiszerelt pengével követte el. A borotva birtokban tartását a 19/1995. (XII. 13.) BM rendelet megengedi. A Fogdaszolgálati Szabályzat (Országos Rendőrfőkapitány 19/1996. sz. Utasítása) 44. pontja szerint: "A tisztálkodást, a WC-használatot a fogvatartottal azonos nemű fogdaőr vagy a fogdaőr jelenléte mellett erre megbízott személy felügyelheti. A zuhanyozással tölthető idő mértékét - a fogda befogadóképessége, a zárkák száma, a zuhanyozóhelyek száma, az aktuális fogvatartotti létszám alapján - a fogvatartásért felelős vezető határozza meg úgy, hogy a kulturált tisztálkodás biztosított legyen." A szabályzat nem ír elő folyamatos felügyeleti kötelezettséget a tisztálkodás ideje alatt.
	A fogdában bekövetkezett rendkívüli eseményt a Békéscsabai Rendőrkapitányság Közrendvédelmi Osztályvezetője vizsgálta ki. Jelentése szerint az eseményről haladéktalanul értesítették az ügyeletes ügyészt, aki a hivatalos eljárás során mindvégig jelen volt. A szolgálatot teljesítő őröket, valamint az elhalt fogvatartott zárkatársát meghallgatták, a meghallgatásokról jegyzőkönyv készült. Egyértelműen megállapítható volt, hogy az elhalt környezete nem tudta azt, hogy K. Attila öngyilkosságra készül. Magatartásában korábban semmilyen ráutaló vagy gyanús körülményt nem tapasztaltak.
	A vizsgálat megállapításai szerint a fogdaőrség létszáma megfelelt a 19/1996. ORFK Utasításnak, a zárkaegységben a rendőri tevékenység a napirendnek megfelelően zajlott, tiltott eszköz birtoklása nem volt megállapítható, az esemény után tett intézkedések szakszerűek és a hatályos utasításnak megfelelőek voltak. A Megyei Rendőr-főkapitányság Közrendvédelmi Osztályának vezetője a jelentést elfogadta, az ügyben szolgálati mulasztást nem állapított meg.
	A beszerzett dokumentumok alapján megállapítottam, hogy az elhalt öngyilkossága nem volt előrelátható és az adott körülményekre tekintettel nem volt megakadályozható. A fogdaszemélyzet részéről az üggyel kapcsolatban mulasztás nem történt, az esemény vizsgálata alapos és körültekintő volt, abban az ügyész is részt vett. Mindezekre tekintettel az ügyben alkotmányos visszásság nem állapítható meg, ezért a vizsgálatot befejezem.	

Budapest, 1998. szeptember 4.

Gönczöl Katalin